Siniša Hajdaš Dončić, član Predsjedništva SDP-a i potpredsjednik Hrvatskog sabora, smatra da Ivo Josipović nema nikakve šanse u novoj utrci za Pantovčak.

- Ivo Josipović definitivno nema nikakve šanse. On treba ostati na razini dnevnopolitičkog komentatora, a ako zatraži da SDP stane iza njega, neće dobiti moju podršku. Neka istakne samostalnu kandidauru, ako želi - istaknuo je Hajdaš Dončić u razgovoru za Jutarnji list.

Kao predsjedničkog kandidata vidi Nevena Mimicu, člana Europske komisije.

-Mislim da bi jako dobar predsjednički kandidat bio Neven Mimica, koji je sada član Europske komisije. On je apsolutno prihvatljiv jer je umjeren i racionalan, posjeduje veliko političko iskustvo, a mandat u Europskoj komisiji završava sredinom 2019., taman pred izbore za predsjednika Republike. Trebalo bi razgovarati o tome i ako on prihvati, apsolutno bih podržao Nevena Mimicu - prosuđuje Hajdaš Dončić.

Smatra da Zoran Milanović nije zainteresiran za predsjedničku utrku.

- Mislim da, prije svega, njega treba pitati je li zainteresiran za tu bitku. Koliko znam, baš i nije, ali Zoran Milanović je politički borac i u njegovu slučaju nikad ne recite nikad. Iako mi se čini da takve informacije u medije puštaju oni koji su nezadovoljni situacijom u SDP-u, a ne Milanović. Znači, osobno ne vjerujem u takav rasplet, ali ako se ipak odluči kandidirati, čeka nas zanimljiva borba - ističe Hajdaš Dončić.

Pojašnjava zašto je u međuvremenu odustao od zagovaranja kandidature Zvonimira Mršića.

- Znate da sam prije pola godine sugerirao da to bude Zvonimir Mršić, ali situacija se promijenila njegovim odlaskom u Agrokor. Davor Bernardić je predsjednik SDP-a i kandidat za premijera. On će sam morati razmisliti o vlastitoj osobnosti i pronaći odgovor na pitanje kako podignuti rejting kod birača - zaključio je Hajdaš Dončić.

R.H.